Gjermund Hagesæter (Fremskrittspartiet), 2004-11-26:
Framstegspartiet ønskjer eit lågare skattenivå og eit enklare og meir føreseieleg skattesystem enn det vi har i dag. I vårt alternative statsbudsjett har vi også teke på alvor og lagt vekt på dei utfordringane som Noreg står overfor. Vi meiner at lågare skatt er ein viktig føresetnad for auka verdiskaping. I vårt alternative budsjett har vi ein total skattelette på nesten 8 milliardar kr. I tillegg til dette kjem det ein avgiftslette på over 15 milliardar kr og også bompengesaldering på nesten 2 milliardar kr. Vi er sjølvsagt glade for dei skattelettane som blei foreslåtte frå Regjeringa, men vi er ueinige i ein del av skjerpingane. Vi meiner også at profilen som var framlagd, var veldig usosial. I det budsjettet som blei lagt fram av Regjeringa, var det desidert mest skattelette til dei rike og minst til dei med dårleg økonomi. Etter vårt alternative statsbudsjett vil f.eks. ein som tener 130 000 kr, få ein skattelette på 7 476 kr, mens han frå Regjeringa si side skulle fått ein skattelette på 1 287 kr. Derimot har Regjeringa for ein som tener 750 000 kr, foreslått ein skattelette på 15 572 kr, mens skatteletten til Framstegspartiet er noko mindre for denne inntektsgruppa og dei høge inntektsgruppene elles. For den som tener 750 000 kr, er skatteletteforslaget frå oss på 9 321 kr. Utgangspunktet vårt var altså det som vi tydeleg har fått fram i vårt alternative statsbudsjett, at det er viktig å fordele skattelettane på alle. Det var også grunnlaget for våre forhandlingar. Det er ein del negative forslag frå Regjeringa, skatteskjerpingar som Framstegspartiet er imot i sitt alternative statsbudsjett. Det eine er særfrådrag for store sjukdomsutgifter og innskjerpingane der. Vi syntest det var unødvendig og uheldig at ein auka minstegrensa frå 6 120 kr til 9 180 kr. Det same gjeld skattefritaket for fri kost for sokkelarbeidarar og hyretillegg for sjøfolk. Dette er òg noko vi går imot i vårt budsjett. Grunnen til det er at dette er ein del av lønna, og det er veldig uheldig å fjerne det. Avgrensingar i retten til reisefrådrag, som også er foreslått av Regjeringa, og fjerning av frådraget for kost for pendlarar er begge forslag som vi går imot, fordi vi trur dette vil svekkje mobiliteten blant arbeidstakarane, noko som kan vere veldig uheldig og medføre at det blir skort på arbeidskraft i enkelte delar av landet. Oppheving av skattereglane for aksjonærbidrag er også noko som vi har gått imot i vårt alternative statsbudsjett. Når det gjeld utbytteskatt og den såkalla fritaksmetoden, meiner vi framleis det same som vi meinte då skattemeldinga blei behandla. Desse endringane er for dårleg førebudde. Skjermingsrenta er for låg på aksjekapital, og ho er også for låg på innlån. Den store innvendinga som vi har mot dette, er at vi no rett og slett kan risikere at utbytteskatten blir gjennomført utan at formuesskatten blir fjerna. Sidan ein har eit val mellom det tidspunktet – i dag – då ein vedtek å innføre utbytteskatten, og det tidspunktet då ein ønskjer å fjerne formuesskatten, kan ein risikere at ein har ein heilt annan samansetnad av Stortinget enn no, og at ein ikkje får fjerna formuesskatten. Når det gjeld den såkalla fritaksmetoden, konstaterte eg at representanten Torbjørn Hansen gløymde å svare på det spørsmålet eg stilte. Han snakka om ein hel del andre ting, men spørsmålet mitt gløymde han visst i farten. Den 26. mars er ein dato som vil slå veldig vilkårleg ut. Det er selskap som vil miste ein del av den bokførte eigenkapitalen sin på grunn av denne datoen og fordi dei ikkje lenger vil få frådrag for latente tap. Det trur vi vil bli oppfatta som veldig uheldig. Eg nemde i spørsmålet mitt i stad EDB-konsernet, som kan miste ein tredel av den bokførte eigenkapitalen sin når dette blir vedteke. Eg trur at veldig mange av dei 5 000 tilsette der vil ha vanskeleg for å forstå at arbeidsplassane deira skal bli meir utrygge fordi eigenkapitalen blir redusert på grunn av eit vedtak som blir gjort i Stortinget. Eg trur også det er ein del utanlandske eigarar og aksjonærar som vil ha problem med å forstå det. Dette vil gi dårlege signal til både tilsette og eigarar. Her burde ein få til overgangsordningar som hadde gjort at i alle fall den bokførte eigenkapitalen blei halden ved lag. Aksjonærar som eig aksjar direkte, kjem dårlegare ut enn dei som eig dei via selskap. Her burde det også ha vore vurdert betre overgangsordningar enn det ein har fått til så langt. Derfor vil eg igjen understreke at Framstegspartiet går imot både aksjonærmodellen og fritaksmetoden, også i vår subsidiære stemmegiving. Men no er det noko som er positivt i Regjeringa sitt forslag til statsbudsjett. Til og med før Framstegspartiet sat i forhandlingar med regjeringspartia, var det positive ting å lese. Det gjeld m.a. oppheving av skattlegginga av fordelen ved eigen bustad og fritidsbustad. Det er positive forslag, som vi sjølvsagt støttar fullt ut. Dette er ein veldig ulogisk skatt, og det er på tide at han blir fjerna. Forbetringar i reiarlagsskattlegginga, slik at reiarlaga blir meir konkurransedyktige internasjonalt, er riktig, og det støttar vi. Forbetringar i skattlegginga av firmabil og yrkesbil er eit steg i riktig retning, og vi vil følgje det vidare for å sjå om dette er tilstrekkeleg, eller om det er behov for ytterlegare forbetringar. Maksgrensa for fråfrag for gåver til frivillige organisasjonar er foreslått auka frå 6 000 kr til 12 000 kr . Det er også eit forslag vi synest er bra, og som vi vil støtte. Andre skattelettar som Framstegspartiet har i sitt alternative budsjett, er m.a. at avskrivingssatsane for maskinar i gruppe d blir auka frå 20 pst. til 25 pst. Vi har foreslått at SkatteFUNNordninga skal utvidast til reelt å omfatte ulønna gründerinnsats i enkeltpersonsføretak og AS. Det har vi også fått gjennomslag for i forhandlingane. Vi er veldig glade for at dei nøysame gründerane som ikkje tek ut eigarlønn i startfasen, skal få nyte godt av skattefrådraget. Vi går også inn for at frikortgrensa blir auka til 40 000 kr , og for at særfrådraget for alder og uførleik blir auka frå 18 360 kr til 20 360 kr. Vårt alternative statsbudsjett har derfor ein langt betre sosial skatteprofil enn Regjeringa sitt forslag. Budsjettet vårt ville også ha lagt betre til rette for økonomisk vekst enn dei andre budsjetta som er framlagde. Men no er vi i den situasjonen at løysingane i vårt alternative statsbudsjett, trass i dei gode kvalitetane i det, ikkje vil få fleirtal. Derfor vil vi subsidiært slutte oss til det forbetra budsjettframlegget og endringane frå regjeringspartia. Etter forhandlingsrundane med Framstegspartiet utgjer dette framlegget nemleg endringar som på dei fleste felt trass i alt går i riktig retning sett frå Framstegspartiet sin ståstad. I dette forliket er også Regjeringa sine skattelettar haldne ved lag. Vi har fått ein auke i samla skatte- og avgiftslettar, og vi har fått ein langt betre sosial profil enn det som var foreslått. Slik som vi vurderer det, er det betre med eit lite steg i riktig retning enn eit langt steg i feil retning, noko som fort kunne blitt resultatet dersom Framstegspartiet og regjeringspartia ikkje hadde blitt einige. Men eg vil gjenta: Vi er mot innføringa av utbytteskatten og også fritaksmetoden, også i vår subsidiære stemmegiving. Til slutt vil eg ta opp Framstegspartiet sine forslag.